  Анжелика Тихонова корреспондент Удмурт егитъёслэн «Шунды» огазеяськонзы кык коркакузёос – Боко но Моко – сярысь выль удмурт мультфильмъёс поттӥз. Со сярысь иворъёсъя «Удмуртия» агентстволэн корреспондентэзлы огазеяськонлэн тӧроез Алина Чернова вераз. Мультфильмъёсты нылпиослы гожъясьлэн Лия Малыхлэн «Боко но Моко» выжыкылэзъя лэсьтӥзы. Алина Черновалэн верамезъя, та выжыкылэз эшъяськыны дышетэмезлы, мифологиен, фольклорен герӟаськемезлы луыса бырйизы. Со сяна, тунсыко, геройёсыз мусоесь. Та выжыкылъя 9-10 минутъем одӥг мультфильм лэсьтыны чаклазы вал, но бӧрысь сериослы люкыны малпазы. Озьы Боко но Моко сярысь куинь сериен мультфильм пӧрмиз. Боко но Моко (1-тӥ серия) Мультфильмез Москваысь 1147 PRODUCTIONS компания лэсьтӥз. Нош куараосты Удмурт йӧскалык театрысь артистъёс Максим Григорьев но Иван Плотников гожтӥзы. Крезьгурзэ Анатолий Эркишев дасяз. Ваньмызлы конкурс ортчытэмын – геройёсты суредась дизайнерлы но, крезьгур гожтӥсьлы но, артистъёслы но. Куара гожтыны трос вазиськонъёс келямын вал, трос пӧртэм адямиослэсь. Таосыз тужгес тупамон луизы кадь Алина Чернова, «Шунды» огазеяськонлэн тӧроезМультфильмъёс бордын ар ӵоже тыршизы. Али соослы ӟуч но англи кылъёсын субтитръёс дасяло. Эшшо та ӵектос улсын ик потӥзы кык мобильной приложениос: «Удмурт алфавит» но «Удмурт лыдпусъёс». Озьы ик пиналъёслы, мед дышетозы шуыса, удмуртлык борды мед кыстӥськозы шуыса. Со сяна ӝӧквыл шудонъёс – «Липет-кампет» но «Кучыран». Сооссэ «Удмуртия» издательство милемын ӵош поттӥз ини Алина Чернова, «Шунды» огазеяськонлэн тӧроезТодэ вайытом, ӝӧквыл шудонъёсты кылем арын куарусёнэ поттӥзы. Алина Черновалэн верамезъя, ӝӧквыл шудонъёс вань ёросъёсы лулчеберетъя управлениосы, лыдӟетъюртъёсы, школаосы но нылпи садъёсы дунтэк вӧлмытэмын луозы. Со сяна, соосты мукет улосвылъёсын улӥсь удмуртъёслы но келялозы. Вераны кулэ, та уж «Шудком: шудыса дышетскиськом» ӵектос 2017-тӥ арын Азьмуртлэн фондысьтыз грант утэмен улонэ пыӵаз. Со сяна, солы Удмуртиысь Йӧскалык политикая министерство коньдон висъяз.  Боко но Моко (2-тӥ серия) Боко но Моко (3-тӥ серия) Тегъёс: Ижкар нылпиос Удмуртия удмуртъёс Шунды йӧскалыкполитикаяминистерство  